Taqsiḍt-agi teḍra gar snat n tudrin i d-yezgan di tlisa n tmurt n yiqbayliyen d tmurt n yiɛerbawalen.
Taddart i d-yezgan di tmurt n yiqbayliyen qqaṛen-as: At Agawa
Tin i d-yezgan di tmurt n yiɛerbawalen qqaren-as: Elḥudayfiya. Acu kan, zik qqaṛen as « At Lḥu Da Ḥafi ». Dɣa imi zgan teddun ḥafi, ur ẓran anida ara ɛefsen, dɣa tuɣal taddart-nsen d lḥudayfiya.
Ihi,
Yiwen wass, terwel-as tyaziḍt i yiwen n ugawa, teffeɣ-as ar taddart n lḥudayfiya, dɣa turew din tamellalt.
Agawa, yezger ad d-yawi tayaziḍt-is. Yufa tamellalt-is deg Lḥudayfiya. Yeddem-itt-id.
Iwala-t-id uɛerbawal.
Yenna-(y)as uɛerbawal: Tamellalt-agi d ayla-w s uzref n wakal (droit de sol).
Yerra-(y)as-d ugawa: Ɛni yeǧǧa-(y)ak-d baba-k? Ih mala, tamellalt-agi d ayla-w s uzref n idammen (droit de sang).
Ihi, tamsalt tettimɣur. Krent-d tmesbaniyin, leɛyaḍ, imeɣan, tazla n yidammen…
Igawawen: Anwa wigi d imaziɣen, Zzayer ḥurra dimuqraṭiya, pouvoir assassin, tamaziɣt di lakul taɛrabt i uɣyul, Zzayer d tazzayrit…
Iɛerbawalen: Zzayer islamiya Walaw kariha ala’ikiyun, zzayer ɛrabiya islamiya, la lilxawana, la lifiṛansa, la liluɣatu al kuffaṛ,…
Ihi zrin qrib n 70 n iseggasen (seg 1949) ur d-ufan tifrat. Yewweḍ lḥal arami siwwḍen ad bnun tilisa gar-asen s ucabak. Acu kan tamsalt n tmellalt mazal ur tefri ara.
Yuɣal kren-d sin-nni n yirgazen msefhamen ɣef yiwet n tifrat
Yenna-(yas) uɛerbawal: Aya-d ad k-iniɣ, ad nemmewwat ɣer iwarrafen (iwellaqen, timetwin), win yeɣlin seg-neɣ wayeḍ ad yawi tamellalt.
Yerra-(y)as ugawa: Ih, qebleɣ acu kan d nek ara yezwiren.
Yenna-(y)as uɛerbawal: Ulac aɣilf.
Agawa yerwan zzit, yerwan aɣrum n temẓin, yetti aḍar-is. Imekken-as tiyita qessiḥen i uɛerbawal ar tmetwin-is. Aɛerbawal yuɣal d azeggaɣ, yemlelli, acu kan, yeṭṭef deg ima-is ur yeɣli ara. Ad s-yeqqaṛ kan deg ul-is: Inna allahu maɛa aṣabirin.
Dɣa yekker-d yeffreḥ imi yesbeṛ i tyita sɣur amsedrar. Yenna i ugawa: Tura d nnuba-w.
Yenna-(y)as ugawa: Ala, ɣas awi tamellat-agi. Tayaziḍt-iw ad d-arew tiyaḍ.
Muḥend Belqasem Abetrun
kab_Latn kab_Latn kab_Latn kmb_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn